
Sažetak: Na početcima svog odgojnog djelovanja narod se služio iskustvenim odgojem, 
Koristeći u praksi provjerena iskustva, onje svoje spoznaje iskazivao kroz raznolike oblike 
narodnog stvaralaštva: pjesmama, pripovijetkama, bajkama, zagonetkama, izrekama, 
poslovicama, itd. Narodne poslovice kao kulturno stvaralaštvo hrvatskog naroda u sebi 
sadrže snažnu odgojnu poruku. Cjelokupan moralni i etički sustav vrijednosti sadržan je 
u tim kratkim, britkim, ali narodu jasnim, mudrim izrekama. 

Povijesnom analizom sadržaja dostupne pedagoške periodike zamjećujemo velik 
broj poziva i komentara koji svoju utemeljenost potkrjepljuju i pronalaze u narodnim 
poslovicama. Promatrajući narodnu pedagogiju kroz prizmu narodnih poslovica, u 
njihovim sadržajima pronalazimo mnoge elemente suvremenih odgojnih ideja. 

Summary: At the beginning of educational activities, people used experiential education. 
Using experiences confirmed in practice, people used to express their cognitions through 
various forms of folk creation: songs, tales, fairytales, riddles, proverbs, sayings, etc, 
Folk sayings as a cultural creation of the Croatian people contain a strong educational 
message. The entire moral and ethic value system is contained in these short, witly, but to 
people clear, wise sayings. 

In a detailed analysis of contents of available pedagogic periodicals we notice a large 
number of references and comments based on folk sayings. Observing folk pedagogy 
through a prism of folk sayings, we can find many of the modern elements of educational 
ideas in their content. 

1. Uvod 


Učenje je aktivan proces koji ne počinje od potpunih civilizacijskih 
nepoznanica, već se temelji na prethodnim antropološkim iskustvima. Osobe 
posjeduju neka ranije stečena uvjerenja, shvaćanja i ideje koje se u samom 
procesu učenja povezuju ili nadopunjuju s novim idejama i spoznajama. Osobe 
učeći objedinjuju mišljenje, osjećaje ali i funkcije poput opažanja, djelovanja, 
itd, U tim se odnosima staro, postojeće iskustvo prilagođava novim znanjima i 
spoznajama te zajednički čine novu kvalitetu osobnosti. 

»Reci mi i ja ću zaboraviti, pokaži mi i ja ću zapamtiti, uključi me i ja 
ću razumjeti“ (Konfucije, 450. g. p. n. €.). Promatrajući učenje kao aktivan, 
dinamičan proces uviđamo da ono nije samo priprema za život, nego postaje 
njegova sastavnica i neodvojivi dio jer učimo živeći — živimo učeći. 

Čovjekov životni put započinje prirodnim iskustvenim oblicima učenja. 
Iskustveno učenje objedinjuje iskustvo i njegovu refleksiju, dok sama refleksija 
svoja uporišta pronalazi u uskoj povezanosti s povijesnim iskustvima prošlih 
generacija. Tako onaj tko spoznaje, svoje iskustvo obogaćuje tražeći rezultate, 
tj. refleksije ranije doživljenih iskustava i tako lakše procjenjuje svoju sadašnjost 
(Kolb, 2000). Iskustveno učenje postaje proces u kojem se znanje oblikuje 
transformiranjem svih prethodnih iskustava i ostvaruje kritičkim promišljanjem 
bilo tuđih, bilo osobnih iskustava. 

Narodne poslovice imale su u hrvatskom narodu ali i ostalim, posebice 
slavenskim, narodima veliku odgojnu funkciju u vrijeme dominacije iskustvenih 
oblika učenja. Tijekom povijesti koristile su se u odgojne svrhe mnogo više nego 
danas, kada ih se tek koji put jedva i prisjetimo, Ovim se člankom želi prikazati 
u kojoj je mjeri narod koristio prethodna, provjerena iskustva ranijih generacija i 
oblikovao ih u kratke i jezgrovite poruke, mudrosti ili, kako ih književnost naziva, 
poslovice. Čitajući brojne iskustveno provjerene, izrečene a zatim i zapisane 
narodne mudrosti i izreke, u njima prepoznajemo početne elemente kasnijih 
teorijski osmišljenih i formuliranih ideja kao i početnih sastavnica i čimbenika 
odgojne djelatnosti. 

Iskustveno učenje započinje uopćavanjem, tj. raspravljanjem o obrascima i 
o tome kako se ono što su ljudi iskustveno stekli odnosi na ,,stvarni svijet“. Djeca 
su vrlo rano bila uključena u svijet i život odraslih, koji su svjesno ili nesvjesno 
na njih prenosili svoja radna i ostala životna iskustva i tako ih pripremali za život 
u zajednici. Antropološki promatrano, fizičke su aktivnosti u početcima ljudskog 
roda u potpunosti zaokupljale tadašnji narod koji nije iskazivao potrebu niti 
za kulturom, niti za umjetnošću. Osnovna odgojna metoda razdoblja u kojem 
imanentno prevladava samo iskustveno učenje bila je imitacija mlađih koji su 
djelovali po uzoru na odrasle unutar obiteljskog odgoja. 


102 


M. Lukaš: Antropološko-odgojno djelovanje narodnih... Šk, vjesn. 62 (2013.), 1, 101-112 
mei pd s sop) E 


Usavršavanjem i napredovanjem civilizacije, mladi ljudi morali su upoznavati 
običaje i pravila života i rada zajednice kojoj su pripadali. U početku su ta pravila 
proizlazila iz pripreme za borbu, za obnašanje obrednih djelatnosti, a kasnije 
i pripreme za rad, sudjelovanje u religiji, kulturi, politici, itd, U razdobljima u 
kojima nije bilo profesionalnih odgojitelja vodeću odgojnu ulogu preuzimale su 
manje društvene skupine poput porodica ili, kasnije, obitelji, koje su tradicionalno 
imale, kao što i danas imaju, funkciju modela za preuzimanje ponašanja, sadržaja, 
sredstava i ciljeva odgoja. 

U razdoblju prelaska iz robovlasničkog u feudalno doba i dominaciju 
srednjovjekovne pedagogije sve se više počinju naglašavati ciljevi odgoja 
temeljeni na moralnim principima, na odgoju i njegovanju iskrenosti, poštivanju 
običaja, hrabrosti i čvrstom karakteru. Ovim se tekstom želi pokazati kolika je 
odgojna vrijednost i moć smještena u narodne poslovice, danas često skrivene 
od očiju javnosti, a u čijim se sadržajima kriju ideje i na čijim su praktičnim 
iskustvima utemeljene čvrste osnove mnogih kasnije znanstveno uobličenih 
odgojnih postavka. 


2. Vrjednote i narodne poslovice 


Iz hrvatske tradicijske kulture, posebice usmene književnosti, naziru se 
autohtoni narodni život i običaji proizašli iz naravi hrvatskoga nacionalnog 
bića. Usmena književnost hrvatskog naroda tijekom prošlosti bilježena je u 
različitim oblicima; npr. kod Juraja Šižgorića, 1487. u knjizi O smještaju Ilirije i 
o gradu Šibeniku navode se pjesničke elegije, tužbalice ili se kod drugih autora 
manifestiraju kao narodne poslovice, pripovijetke, zagonetke, itd. 

Narodne se poslovice definiraju kao kratka, jezgrovita izreka s nekim 
značajnim zaključkom ili poukom ili iskazom (Taritaš, 1975). U njima se ocrtava 
tzv. ugovorna teorija društva koja postanak društva izvodi iz dogovora među 
ljudima koji, trpeći nedaće prirodnog stanja, uviđaju da prihvaćanje pravila 
omogućuje suradnju i sigurnost koja unaprjeđuje njihove osobne interese. 
Hrvatskih je poslovica od vremena glagoljaša do danas zabilježeno vrlo 
mnogo. U našoj književnosti pronađeno je i zapisano preko dvije stotine tisuća 
narodnih poslovica (Kekez, 1990). ,Iznimno čvrst oslonac hrvatska usmena 
književnost ima u običajnom pravu utemeljenom na biblijskim motivima. Sva 
je hrvatska tradicijska kultura oslonjena na Božje zapovjedi i ta su pravila 
neprijeporna i sigurna okosnica idejnom sustavu likova“ (Botica, 2004). To je u 
narodu postalo jamstvo općenitom sustavu vrjednota kojima je protkao sve svoje 
duhovno djelovanje. 

Poslovicamase uživotučovjeka pripisuje značajna antropološkauvjetovanost 
i istinitost (Kekez, 1990) jer potiču stvarni život i uobličuju ga svojim praktičnim 

djelovanjem. U sebi sadrže i objedinjuju sve one prokušane životne vrjednote 
prihvaćene od naroda, pa tako i hrvatskoga naroda. One oblikuju ljudsko životno 
iskustvo i apstrahiraju ga na razinu ,jčiste istine“, 

Vrijednosti se predstavljaju kao temeljna uvjerenja kojima se tvrdi da je 
specifičan način ponašanja ili krajnje stanje postojanja osobno ili društveno 
poželjnije od protivnoga ili obrnutoga načina ponašanja ili krajnjega stanja 
postojanja (Rokeach, 1973). Vrijednost je neizostavan vid ljudskog bića, 
pokretački i regulacijski čimbenik odgoja (Mougniotte, 1995). 

Vrlo se često u narodu može zamijetiti poistovjećivanje pojma odgoja s 
pojmom moralnog odgoja. ,,Čovječja volja, čini i djela čovjekova, zatim uzroci 
koji pokreću i proizvode djela, obuhvaća sve pojmove dobra i zla, dužnosti i 
savjesti, poštenja i časti, istine i prava, kreposti i sreće. Zadaća je morala, da 
ograničava ljudsku prirodu, određuje njene granice aktivnosti, a s druge strane 
moral produbljuje i razvija čuvstvenu stranu duše, upravlja čovjekovim željama i 
olakšava odnose između čovjeka i čovjeka“ (Truhelka, 1903). 


3. Odgojna uloga narodnih poslovica 


Ovaj rad analizirat će tek mali broj od velikog fundusa zabilježenih narodnih 
poslovica, kako bi ilustrirao njihov snažan odgojni utjecaj kao i moralne odgojne 
vrjednote koje su najčešće iz njih proizlazile i služile u potpomaganju obiteljskog 
odgojnog djelovanja. Osim obiteljskog okruženja one su se često koristile i izvan 
obitelji kao institut javnosti, na način da bi u svom okruženju oslikavale tzv. 
narodni odgojni kodeks koji bi služio za održavanje moralne čistoće zajednice, 
naročito mladog naraštaja. 

Društvene znanosti prilaze istraživanju vrijednosti tako što ih objašnjavaju 
promatrajući osobine i uvjete društvenog života, istražujući odnose između 
vladajućih sustava vrijednosti i društvene strukture, ciljeva, potreba, tradicije, 
slojeva, klasa, itd, Najčešće se, implicitno ili eksplicitno, polazi od pretpostavke 
kako je osnovni smisao vrijednosti u funkcijama socijalizacije pojedinaca i 
održavanju postojeće društvene organizacije. 

Svako je djelo vrijednost ako doprinese povećanju ljudskosti. Vrijednosni 
stavovi nisu drugo do ljudski izbor između više mogućnosti. Stoga proizlazi da 
vrijednosti ne spoznajemo intuitivno već iskustveno, da ih samo ne doživljavamo 
i vrjednujemo, već tražimo i razloge za prihvaćanje jedne ili druge vrijednosti, 
ispitujemo njihovu istinitost u intersubjektivnom važenju kao povijesnu 
objektivnost (Tanović, 1978). 

Različita je tipologija sustava i hijerarhije vrijednosti koje proizlaze iz 
različitih filozofsko-aksioloških orijentacija: Maslow, Henz, Bezić, Scheller, 
Spranger, itd. Kod većine autora posebno se navode odgojne vrijednosti bilo 

doslovno ili u sustavu šireg pojma: etičke, moralne, društvene, religijske, itd. 
U odnosu na druge vrijednosti, odgojne imaju dvostruku funkciju, tako što su 
istodobno cilj i sredstvo odgoja. ,,Da bi vrednota doista bila pedagoška, ona mora 
imati odgojni utjecaj na biće u razvoju, kako s obzirom na sadržaj tako i s obzirom 
na težnje gojenca“ (Bezić, 1990, 138). 


4. Rasprava 


Odgojnost se unutar obiteljskoga života temeljila i na primjerenosti 
sadržaja koji su se koristili u svakodnevnom životu i odražavali su određeni 
odgojni karakter. Analize će koje slijede prikazati odnos naroda prema odgoju, 
promatranom kroz narodnu pedagogiju i mudrost. 

Potražili smo odgovor na postavljeni istraživački problem: prepoznati i 
analizirati odgojne vrijednosti narodnih poslovica kao narodne baštine unutar 
hrvatske usmene književnosti i prisjetiti se njihova mjesta i mogućnosti djelovanja 
na odgojnom području. Zaključci su doneseni nakon povijesne analize sadržaja 
pedagoške periodike, i to časopisa Napredak i Školski prijatelj u razdoblju od 
1859, do 1918. godine. 

Povijesnom analizom sadržaja, istražujući odgojno djelovanje i funkciju 
narodnih poslovica u povijesti hrvatskog školstva, željeli smo osvijetliti doprinos 
i značenje narodnih poslovica u borbi za podizanje ,,narodne pedagogije“ i 
masovnog prosvjećivanja hrvatskog naroda. 

Narodne poslovice često su citirana odgojna sredstva u pedagoškoj periodici 
i pronalazimo ih u mnogim tekstovima bez razlike govore li one o odgoju ili 
uopće ne govore, ali u izrečenom kontekstu imaju odgojnu namjeru. Česta je 
upotreba narodnih poslovica u ironičnom obliku ali tada se pridavala pozornost 
tome da njihova izvornost ne bi gubila pravu poruku, smisao i vrjednotu koju 
nosi, npr. ,, pjeva ko slavuj iz bare“. 

Pojedine narodne poslovice govore u slikama i po njima možemo zaključiti 
kakvo je bilo tjelesno i duševno stanje ljudi toga vremena, mogu nam isto tako 
otkriti koji su sadržaji, odgojna načela, čimbenici i područja odgojnog djelovanja 
korišteni u promatranom razdoblju. 

Odgojna funkcija narodnih poslovica koje promatramo kao cilj i kao 
sredstvo odgoja u narodu povezana je sa samim ljudskim postojanjem. Narod ih 
povezuje s krjepostima u svakom pogledu, i tjelesnom i duševnom, zato što se u 
- narodu oduvijek vjeruje da je odgoj samo sredstvo kojim će se postići tjelesno i 
duševno bogatstvo, a tek postizanjem tog bogatstva čovjek ostvaruje svrhu svoga 
postojanja. 

Odgojni cilj identificira se sa svrhom čovjekova postojanja. ,,Svatko si naime 
misli, da se uzgojem imade postići krepost u svakom pogledu, tjelesni šta veći 

razvoj, kao što i duševno blagostanje, ili bolje reći bogatstvo. Ali ako se stvar 
pobliže razmotri, vidjet ćemo, da se uzgajanjem mogu podati samo sredstva, oružje 
kojim da postignemo veću duševnu i tjelesnu jakost“ (Koščević, 1889, 195). 

Analizirajući sadržaje tekstova dostupne pedagoške periodike, pronalazimo 
odgovore na sljedeća pitanja: 

Koja je odgojna svrha skrivena u narodnoj pedagogiji a izražena u narodnim 
poslovicama? ,Odgoj nam mora pružiti ona sredstva kojima ćemo moći u 
muževnoj dobi postići cilj čovjeka uopće“ (Koščević, 1889). Analizirajući ovu 
tvrdnju, upoznajemo sasvim suprotna stajališta koja često u literaturi prevladavaju 
o narodnoj pedagogiji kao arhaičnoj i nedovoljno suvremenoj. Ovo je tvrdnja 
koja upravo odražava svu suvremenost odgojne svrhe i današnjih ciljeva odgoja 
izraženu u sintagmi ,,učiti kako učiti“, tj. pripremi za cjeloživotno učenje. 

Narod je vrlo brzo uvidio da mu je svrha osposobiti čovjeka za postizanje 
što većeg blagostanja (tijela i duše) na zemlji, jer će se u takvom okruženju lakše 
pobrinuti i za budući život nego ako bude živio u bijedi i nevolji: ,,Bolji dobar 
glas, nego zlatan pas“; ,,Bolje časno umrijeti nego li zlo živjeti“; ,,Grijeh jednog 
sve selo plaća“, 

Tako dakle kroz zemaljska dobra kao što je čast, poštenje, dijeljenje savjeta 
i milostinje, mudrost, pobratimsku ljubav, misli narod — što je i valjano — da 
postaje čovjek plemenitiji, bolji u ćudoređu, viši i bliži Bogu i nebu. Daj nam 
dakle prije sredstava za čestit život, onda ćemo postići i životnu svrhu“ (Koščević, 
1889, 196). 

Primjećuje se da narod svrhu čovjeka, ne samo tjelesnu, već i onu ekonomsku 
gleda iskoristiti ovdje na zemlji. Iako se neprestano govori o Bogu, o nebu i 
svecima, taj pristup ipak ostaje na razini posve ljudskoj: ,Komu Bog, tomu i svi 
sveci“; ,Bog ne plaća svaki dan“; ,,Bog je prvo sebi bradu stvorio“. Prevladavalo 
je uvjerenje da su sredstva za čestit život prožeta ostvarivanjem ovozemaljskih 
dobara: čast, poštenje, mudrost, ljubav, i uz njihovu će se pomoć biti bliži i Bogu 
inebu. 

Malu se djecu u obitelji učilo da je ,,bolje mrijeti bez djece, nego po smrti 
ostavit zle sinove“; da ,časna haljina sramotu ne pokriva“; da je ,,dobrota najveće 
blago“. 

U narodu je sreća na zemlji moguća jedino ako se živi časno i pošteno, jer 
tko tako živi i tko je pravičan, nitko ga ne dira i u miru može provesti svoj život. 
U iskustvenom odgoju vrlo je važno prvo predočiti cilj a zatim i sredstva kojima 
ćemo taj cilj postići. Zaključujemo da su najčešće korištena sredstva za postizanja 
odgojnog cilja dobar glas, čast, poštenje ali i blagostanje. 

U analiziranim časopisima pronalaze se narodne poslovice o tome što se to 
u narodu misli o odgoju, tj. kolika je moć odgoja. 

Iako je u narodu vidljivo snažno vjerovanje u moć sudbine od trenutka 
rođenja pa sve do smrti, ,,Bilo mu je tako suđeno“, ipak se pronalazi i veliko 
povjerenje u moć uma, pa onda i odgoja. Uz ove tvrdnje postoji i vjerovanje 
kako ipak ima nade za popravak i poboljšanje trenutnog stanja i za napredovanje. 
Iako je tako suđeno, ,Ako si sam pomogneš, i Bog će ti pomoći“ ili još snažnije 
izraženo u slici čovjekove ruke koja ima toliku snagu da ravna, ispravlja, vodi pa 
čak i mijenja ljudsku sudbinu: ,,U koga su uzde u ruci, taj vlada konjima“. 

Kršćanski orijentiran narod oduvijek je podupirao Božje zapovijedi koje 
upozoravaju na poštenje, radinost, dobrotu, itd. Stoga i zadaće odgoja prema 
narodnoj pedagogiji jesu odgojiti dijete za državu, obitelj ali i za sebe: ,,Svaka 
ptica svome jatu leti“. Zato je narodno shvaćanje odgoja upravo u pripremi u 
kojoj će se djeci dati sve čime će moći valjano živjeti u zadruzi, obitelji, među 
svojima, tj. pripremiti ih za ono okruženje u kojem će živjeti. 

Čimbenici odgojne djelatnosti detektirani su i u narodnim poslovicama. 
Nažalost, gotovo ni u jednoj nema oca kao odgojnog činitelja, jer se njegova 
uloga u promatranom razdoblju manifestirala sljedećom zadaćom: ,,Gdje nema 
oca, nije ni lonca“. Ocu se pripisivala gospodarska funkcija, dok se na majku 
prenose sve odgojne zadaće: , Majka kćerku kara a nevjesti prigovara“; ,,Majka 
tukla, majka bila i opet je majka mila“; ,,Materina ruka nije teška“. 

Područja odgoja koja se prepoznaju u narodnim poslovicama i kroz koja 
narod djeluje na mladi naraštaj jesu: intelektualno (umno), estetsko (estetičko), 
moralno (ćudoredno) i tjelesno područje. 

Promišljajući o spoznajnoj strani odgajanja, tj. razmišljajući kako najbolje 
prenijeti odgojna postignuća, narod je stvorio izreke: ,,Ne može srce poželjeti a 
da oko nije prije opazilo". Ova tvrdnja podrazumijeva upotrebu mnogih osjetila 
u spoznavanju i učenju. Najčešće su u poslovicama spominjani vid, sluh i opip: 
Vidi što ne vidi tko dobre uši ima“; ,,Što očima ne vidim, prstima odgonetam?, 

Znanje je na vrlo visokoj cijeni u narodu jer: ,,Pamet caruje“; ,,/Tko umije, 
njemu dvije“; Što jakost ne može, pamet uradi“; ,,Mudroj glavi jedno oko dosta“; 
»Cijena zanata veća je od zlata“; ,,Bolje znati neg imati“; ,Uči se do smrti“, 
Upravo u ovim tvrdnjama reflektira se ogromna moć znanja i vrijednost koja mu 
se u narodu pripisuje. Narod ne propušta priliku reći u svojim mudrostima i koju 
o onima koji ne posjeduju znanje ili imaju pomanjkanje znanja: ,,Razumije se ko 
magare u kantar“; Preveli bi ga žedna preko vode“, 

Iz svih ovih razloga potrebno je umnom odgoju posvetiti značajnu 
“ pozornost i ništa ne treba prepuštati slučaju: Što se u kolijevci nauči, nikad se 
ne oduči“; ,,Stari se konj ne uči jahati“; »Živeći se uči a učeći umire“. Aktualnost 
samoodgoja i vrijednost samoaktivnosti u odgojnom procesu primijećena je vrlo 
rano u narodu koji zapaža da niti su svi jednako sposobni, niti svi imaju jednaku 
volju za učenjem: ,,Naučio napame ko papagaj“; ,,Badava sluša tko ne razumije“; 

Što je babi milo, to joj se i snilo“; ,,U rijeku gdje nema ribe uzalud je mrežu 
metat“. Stoga su se sadržaji spoznavanja pokušavali na raznolike načine učiniti 
zanimljivima i prihvatljivima. Ono što je čovjek sam proživio i prokušao u svojoj 
praksi, to mu ostaje najduže u pameti. Znanje stečeno iskustvom trajnije je, a to 
se u narodu doslovno prepoznaje u izrazima: ska sjale tako ćeš i Span 
Bez muke nema nauke“; ,Dvaput mjeri, jednom reži“ 

Estetski odgoj promatra se kroz ljepotu sadržaja koji se koristi u odgoju. 
Sva ljepota ogledala se u tom što je sadržaj više koristio čovjeku, to se smatrao 
ljepšim. Ako je korist od nekog sadržaja za čovjeka bila veća, više mu se pridavalo 
pozornosti i imao je veću estetsku vrijednost: pštoj je grubo, nije lijepo“; ,Nije 
lijepo što je lijepo, već je lijepo što je srcu drago“. 

Moralni odgoj u narodu je bio najteži za realizaciju, jer se osjetilo da je sav 
trud uložen u njega davao malo uspjeha i malo dobrih rezultata. Moralnost je 
ovisila isključivo o onome tko je pružao informacije ali i o volji onoga tko ih je 
primao. Kada se spominje volja i odluke, tada narod pribjegava onoj biblijskoj 
mudrosti: ,,Pun je raj dobrih djela i pakao dobrih obećanja“. Narodna se mudrost u 
ćudorednom — moralnom odgoju manifestirala kroz sljedeće poslovice: ,,Umiljato 
janje dvije majke sisa“; ,,U laži su kratke noge“; ,,Tko jednom slaže, više mu se 
ne vjeruje“; ,Kakav život, takva smrt“, 

Kada su ovako visoko postavljeni ciljevi moralnog odgoja, postavlja se 
pitanje kojim se sredstvima takav odgoj može ostvarivati. Narod vjeruje da se 
djeca dobra rađaju, ,,dobra kao anđeli“, ali ubrzo uviđa i da se navike i sposobnosti 
tih malih anđela poistovjećuju s njihovim roditeljima. Prenošenje roditeljskih 
navika ne mora biti uvijek popraćeno dobrim odgojnim namjerama, već djeca 
često od svojih roditelja nesvjesna određenih postupaka preuzimaju i njihove loše 
navike, sklonosti i mogu zanemarivati pozitivne vrjednote: ,Kakav otac, takav 
sin“; ,,Ne pada iver daleko od stabla“, ,,Kakvo sjeme siješ, takvo i niče“, među 
djecom ,,sudac ne treba“. 

Među ljudima prepoznaju se ogromne razlike i u kvaliteti življenja i iu 
vrijednostima koje prakticiraju ili promoviraju svojim načinom života. Često se 
uočava i izdvajanje pojedinaca iz skupine: ,,Koliko ljudi, toliko ćudi“; ,,Po jutru 
se dan poznaje“; ,,Ne pristaje svaka kapa na svaku glavu“; ,,Vuk dlaku mijenja, 
ćud nikada“. ' 

Na svakom odgojnom području vrlo se rano moraju započeti primjenjivati 
različite odgojne strategije jer se ,šiba savija dok je mlada“; i ,,željezo kuje dok 
je vruće“. 

Tjelesni odgoj najčešće se manifestira kroz brigu za zdravlje pojedinca: 
,»Zdravlje je najveće bogatstvo“. U pravilu ono obuhvaća i duhovni i tjelesni mir: 
»Dobra miso — polovica zdravlja“; ,, Veselo srce i kudelju prede“. Tjelesno zdravlje 

ogleda se u naputcima za dug život: ,,Tko rano Tani, dvije sreće grabi“, u pravilima 
za prehranu, te brizi za njegovanje tijela: ,,Kakav pri jelu takav pri djelu“. Hrana je 
vrlo važna za tjelesni razvitak: ,, Kratka večera — dug život“; i ,U vodi je lijek“. 

Snažno djelovanje i utjecaji okruženja također se u odgoju prepoznaju vrlo 
rano. Uz osobnu aktivnost odgajanika pozornost je potrebno pridavati i utjecaju 
sredine kao odgojnog čimbenika, i one najbliže i cjelokupnog društvenog 
okruženja, koje ima veliki utjecaj na život i razvitak svakog pojedinca: ,Jedna 
trula jabuka sve u vreći pokvari“; ,,Reci mi s kim si pa ću ti reći kakav si“; ,,Više 
valja dobar drug nego rđav brat“. : 

Najčešće korištena odgojna sredstva u onovremenom odgoju bile su nagrade 
i kazne. O nagradama narod ne govori ništa, jer je već sam život najveća nagrada 
za dobra djela i onaj tko mu se dobro prilagodi, taj radi u svoju korist i korist 
svoga okruženja, dok u kažnjavanju treba biti oprezan jer kaznu doživljava svatko 
na svoj način. 


5. Zaključak 


U svakoj od navedenih poslovica sadržano je bogatstvo hrvatske kulturne 
baštine. One oslikavaju konkretna prakseološki ispitana i dokazana životna 
načela i pravila ponašanja u raznim životnim prilikama, što nam je bila namjera i 
potkrijepiti ovim tekstom. 

Narodne poslovice bile su u funkciji iskazivanja stavova koji su iskustvenim 
odgojnim djelovanjem prenošeni na mlađe naraštaje. Ono što je osobno iskušano, 
predstavljalo je veliku vrijednost u životu odraslih ljudi. Mnogo se puta narod 
osvjedočio dane smije nekritički preuzimati tuđe neprovjerene stavove. Onje takve 
tvrdnje unaprijed osuđivao na neuspjeh. Upravo su tako i u odgojnoj djelatnosti 
prolazile narodu nametane inovacije, često su neprihvaćane i nepravedno bile 
unaprijed osuđivane na propast. Osnovna zamjerka autorima bila je ta da nisu 
dovoljno pridavali pozornost stanju duha našega naroda i njegovoj tradiciji, 
shvaćanjima, običajima i prakticiranim vrjednotama, ako nije bilo potrebno 
postavljati kineske zidove između nas i ostalih naroda, ali je u promatranom 
razdoblju iskazivana snažna potreba za očuvanjem osobnosti, nacionalnog bića i 
njegova identiteta. X 

Povijesno nas iskustvo upozorava na to da se niti jedno učenje nije zadržalo 
vječno, nego se tijekom vremena izmjenjuju utjecaji i filozofski pogledi i na život 
čovjeka i na njegovo okruženje i društvo u kojem živi. Ono što u povijesnim 
mijenama često ostaje trajno jest narodna mudrost koja se nije podavala niti 
potpadala pod utjecaje bilo kojih autoriteta. Naročito se ističu pogledi unutar 
narodne mudrosti u kojima narod daje svoje viđenje odgojne (uzgojne) djelatnosti, 
njezinih čimbenika, oblika rada, područja i zadaća. 

Stoljećima prokušavana narodna mudrost i dalje stoji pohranjena u 
arhivima, muzejima i tako se sve više udaljava od svojih tvoraca i prenositelja. 
Stoga podsjećamo autore da i poneka suvremena čitanka može zabilježiti koju 
od mnogobrojnih narodnih mudrosti i tako se na vrlo jednostavan, razumljiv 
i prihvatljiv način približiti puku, prenoseći mu posredno spoznaje i budeći 
nacionalnu svijest i pripadnost te stvarati spone s prethodnim generacijama. 

Tako smo kroz narodne poslovice uvidjeli mogućnosti definiranja odgojnih 
ciljeva u promatranom povijesnom razdoblju, svrhu odgoja, odgojne strategije kao 
i odgojna područja. Iskustveni odgoj prenošen obiteljskim odgojnim djelovanjem 
realizirao se kroz: intelektualni, estetski, moralni i tjelesni odgoj. 

U analiziranim tekstovima u narodu se prepoznaje zavidno poznavanje i 
utjecaj genetike. Ove su spoznaje također rezultat iskustvenog učenja u kojem 
narod pravilno rasuđuje utjecaj naslijeđa na odgoj te individualne razlike među 
pojedincima. 

Zaključujemo da se danas čini velika nepravda time što u današnjim 
čitankama postoji deficit narodnih poslovica, i kao odgojnog sredstva koje obiluje 
raznovrsnim vrjednotama, i time što se one zanemaruju kao kulturna ostavština i 
nacionalna baština hrvatskoga naroda, 

Riassunto: Agli inizi delle attivita di insegnamento il popolo era costretto a ricorrere 
all 'educazione empirica. Venivano applicate, nella pratica, le esperienze verificate e le 
espressioni di tali esperienze vertevano su varie forme di creativitči ed arte popolare: can- 
zoni, racconti, favole, indovinelli, detti, provverbi ecc. | provverbi popolari come parte 
della creativita culturale del popolo croato contengono una forte componente didattico- 
educativa. I! sistema morale ed etico di valori nel suo complesso & contenuto in quelle 
brevi, taglienti, chiare e saggie espressioni popolari. Attraverso lanalisi storica dei 
contenuti della bibliografia pedagogica in proposito, si puo constatare la fondatezza di 
queste tesi. Osservando la pedagodia popolare attraverso il prisma dei provverbi popo- 
lari, vi si trovano numerosi elementi delle idee educative moderne. 


Parole chiave: educazione empricia, patrimonio culturale ed educativo nazionale, peda- 
gogia popolare, provverbi popolari. 

